[{"text_idx": "#000009", "text": "Gan fynd yn o\u0302l at rai uchafbwyntiau, rwy\u2019n falch o ddweud bod ein sefyllfa ariannol yn parhau i fod yn un gref. Cewch ragor o fanylion am hyn gennyf yn fy ebyst nesaf, wrth inni agosa\u0301u at ddiwedd y flwyddyn ariannol. Ar y nodyn hwnnw, hoffwn longyfarch Alison Jarvis, ein Cyfarwyddwr Gweithrediadau Ariannol, sydd wedi\u2019i phenodi\u2019n Brif Swyddog Ariannol Prifysgol Plymouth, ar o\u0302l ein helpu i foderneiddio a gwella ein gweithrediadau a\u2019n gweithdrefnau ariannol dros y pedair blynedd diwethaf. Dymunaf yn dda i Alison yn ei ro\u0302l strategol newydd, a diolch iddi am bopeth y mae wedi\u2019i wneud dros Gaerdydd. Yn amlwg, rwy\u2019n ymwybodol o ymdrechion enfawr yr holl staff yn ystod y flwyddyn er mwyn sicrhau ein bod yn parhau i fod ar y trywydd iawn yn academaidd ac yn ariannol, a hynny mewn amgylchiadau heriol dros ben, a byddaf yn trafod y pwnc hwn hefyd maes o law."}, {"text_idx": "#000011", "text": "sbarc l spark oedd un o\u2019r nifer o brosiectau cyfalaf a oruchwyliwyd gan ein Cyfarwyddwr Ystadau a Chyfleusterau Campws, Dev Biddlecombe, sy\u2019n ein gadael i fod yn Gyfarwyddwr Seilwaith Campws ym Mhrifysgol Caerfaddon. Hoffwn longyfarch Dev ar ei swydd newydd, diolch iddo am bopeth y mae wedi\u2019i wneud yn ystod ei wyth mlynedd yng Nghaerdydd, a dymuno\u2019n dda iddo ar gyfer y dyfodol. Llongyfarchiadau hefyd i Dr Angharad Jones o Ysgol y Biowyddorau, Dr Pete Barry o\u2019r Ysgol Ffiseg a Seryddiaeth a Dr John Harvey, sydd ar fin ymuno a\u0302\u2019r Ysgol Mathemateg, gan fod pob un ohonynt wedi derbyn Cymrodoriaethau Arweinwyr y Dyfodol gan Ymchwil ac Arloesedd y DU (UKRI). Mae\u2019n wych gweld cydweithwyr yng Nghaerdydd yn llwyddo yn y broses hynod gystadleuol hon, a dymunaf yn dda i bob un ohonynt yn eu hymdrechion yn y dyfodol."}]